FTE คว้างานระบบดับเพลิง “อีแกท-ระยอง 4” มูลค่า 29 ลบ. ดันรายได้ปีนี้โต 20%
FTE คว้างานโครงการระบบดับเพลิงกฟผ.-ระยอง 4 มูลค่างาน 28.60 ล้าน เริ่มรับรู้รายได้ไตรมาส 3/65  พร้อมปีนี้จ่อระมูลงาน 4-5 โครงการ มูลค่ากว่า 200 ลบ. ตั้งเป้าหมายรับงาน 50% คาดผลประกอบการปี 65 เติบโตตามเป้า 20%
FTE คว้างานโครงการระบบดับเพลิงกฟผ.-ระยอง 4 มูลค่างาน 28.60 ล้าน เริ่มรับรู้รายได้ไตรมาส 3/65  พร้อมปีนี้จ่อระมูลงาน 4-5 โครงการ มูลค่ากว่า 200 ลบ. ตั้งเป้าหมายรับงาน 50% คาดผลประกอบการปี 65 เติบโตตามเป้า 20%
27 เม.ย. 2565

นายทักษิณ ตันติไพจิตร ประธานเจ้าหน้าที่บริหาร บริษัท ไฟร์เทรดเอ็นจิเนียริ่ง จำกัด (มหาชน) หรือ FTE ผู้นำธุรกิจนำเข้าและจำหน่าย บริการออกแบบ รับเหมาติดตั้ง ซ่อมแซม ตรวจสอบอุปกรณ์-ระบบดับเพลิงครบวงจร เปิดเผยว่า บริษัทได้รับงานโครงการการไฟฟ้าฝ่ายผลิตแห่งประเทศไทย: กฟผ. (EGAT) – ระยอง 4 โดยจัดหาและติดตั้งระบบดับเพลิง ระบบป้องกันอัคคีภัยและระบบสัญญาณแจ้งเหตุเพลิงไหม้ มูลค่างาน 28.6 ล้านบาท คาดว่าจะรับรู้รายได้ตั้งแต่ไตรมาส 3/2565
ทั้งนี้ในปี 2565 EGATเตรียมเปิดให้ยื่นประมูลอีก 4-5 โครงการ มูลค่ารวมประมาณ 200 ล้านบาท ซึ่งบริษัทคาดว่าจะได้รับงานสัดส่วน 50% โดยงาน EGAT เป็นงานที่ต้องใช้วิศวกรที่มีความเชี่ยวชาญ และทีมงานที่มีประสบการณ์ในด้านการออกแบบและการติดตั้งระบบดับเพลิง ซึ่งบริษัทมีบุคลากรและความพร้อมในการรับงาน อีกทั้งงานดังกล่าว ถือเป็นงานที่มีมาร์จิ้นในระดับที่ดี เนื่องจากการบริหารต้นทุนที่ดีขึ้น 
นอกจากนี้ บริษัทยังมีโอกาสรับงานเอกชนเพิ่มอีกหลายโครงการ โดยมีงานอยู่ระหว่างยื่นประมูล 20 งาน อาทิ One Bangkok, Murata Electronic ลำพูน มูลค่ารวมกว่า 200 ล้านบาท โดยบริษัทมีเป้าหมายในการรับงานไม่น้อยกว่า 50% หรือมูลค่า 100 ล้านบาท หากการดำเนินงานเป็นไปตามแผนที่วางไว้ คาดว่าผลประกอบการของบริษัทปี 2565 จะเติบโตตามเป้าหมาย 20% หรือ 1,200 ล้านบาท